
I UVOD
Zakon o zaštiti od buke u životnoj sredini je donijet 2011. godine i revidiran 2014. godine. Zakonom se utvrđuju mjere za sprečavanje ili smanjivanje štetnog uticaja buke u životnoj sredini i druga pitanja od značaja za zaštitu životne sredine i zdravlja ljudi od uticaja buke. Iako je Zakon u velikoj mjeri bio harmonizovan sa evropskom Direktivom o buci u životnoj sredini 2002/49/EC postoji potreba za daljom harmonizacijom Zakona sa pravnom regulativom Evropske unije, kao i podzakonskih akata, s obzirom da je Direktiva o buci u životnoj sredini 2002/49/EC mijenjana nekoliko puta nakon zadnje izmjene Zakona, 2019, 2020 i 2021. godine. Takođe, sprovođenjem Zakona o zaštiti od buke u životnoj sredini identifikovani su članovi koje treba promijeniti, dodati i usaglasiti sa nekim nacionalnim propisima. Dalja harmonizacija zakona sa evropskim pravnim okvirom uključuje implementaciju direktive (EU) 2015/996 kojom se utvrđuju zajedničke metode za procjenu buke u skladu sa Direktivom 2002/49/EZ, kao i primjenu Delegirane uredbe (EU) 2024/1208, kojom se mijenja Direktiva 2000/14/EZ u pogledu metoda za mjerenje buke koju emituje oprema za upotrebu na otvorenom. Ove izmjene pružaju tehničke smjernice koje će omogućiti dosljednu primjenu mjera za smanjenje buke u životnoj sredini, usklađujući nacionalne propise sa zakonodavstvom EU i doprinositi boljoj zaštiti zdravlja ljudi i životne sredine.
U cilju unapređenja zaštite zdravlja ljudi i životne sredine od buke i usklađivanja sa pravnom tekovinom Evropske unije, međunarodnim standardima i smjernicama evropske Agencije za zaštitu životne sredine (EPA) potrebno je izraditi novi Zakon o zaštiti od buke u životnoj sredini, odgovarajuće podzakonske akte, Obrazloženje, RIA obrazac i Tabelu usklađenosti (ToC). Na ovaj način bi se pravnim i administrativnim mjerama minimizirao negativni efekat buke u životnoj sredini na zdravlje stanovništva i životnu sredinu i pokazala posvećenost ka unapređenju javnog zdravlja, usklađivanju sa standardima životne sredine EU i unapređenju transparentnosti. 
Predviđeno je da Zakon o zaštiti od buke u životnoj sredini bude poslat Skupštini Crne Gore na usvajanje do 1. jula 2026. godine. U završnim odredbama Zakona će biti predviđen vremenski okvir za donošenje podzakonskih akata za sprovođenje Zakona, ali će se zbog cjelovitosti isti pripremiti paralelno sa Zakonom. 

II  CILJ  PROJEKTA
Ovom jednostavnom nabavkom predviđena je izrada pravne regulative iz oblasti buke u životnoj sredini u skladu sa pravnom tekovinom EU i međunarodnim standardima. Dakle, neophodno je za potrebe Ministarstva ekologije, održivog razvoja i razvoja sjevera izraditi nacrte za šest propisa, uzimajući u obzir prvi nacrt Zakona o zaštiti od buke u životnoj sredini (na kojem je radila Radna grupa koju je oformilo Ministarstvo) koji je u posjedu Ministarstva ekologije, održivog razvoja i razvoja sjevera, i to:

· Zakon o zaštiti od buke u životnoj sredini;
· Pravilnik o graničnim vrijednostima buke u životnoj sredini, načinu utvrđivanja indikatora buke i akustičkih zona i metodama ocjenjivanja štetnih efekata buke;
· Pravilnik o metodama izračunavanja i mjerenja nivoa buke u životnoj sredini;

· Pravilnik o načinu izrade i bližem sadržaju strateških karata buke i akcionih planova;
· Pravilnik o oznakama usaglašenosti za izvore buke koji se stavljaju u promet i upotrebu;
· Pravilnik o bližim uslovima koje moraju da ispunjavaju stručne organizacije za obavljanje poslova iz oblasti zaštite od buke u životnoj sredini.

Na osnovu izrađenih predloga zakona i podzakonskih akata potrebno je izraditi tabelu usklađenosti propisa (ToC) sa pravnom tekovinom EU, odnosno sa Direktivom o buci u životnoj sredini 2002/49/EC, kao i sa izmjenama koje su usvojene kroz Direktivu (EU) 2015/996 kojom se utvrđuju zajedničke metode za procjenu buke u skladu sa Direktivom 2002/49/EZ. Takođe, potrebno je uzeti u obzir i Delegiranu uredbu (EU) 2024/1208 koja mijenja Direktivu 2000/14/EZ u pogledu metoda za mjerenje buke koju emituje oprema za upotrebu na otvorenom. Ove direktive i uredba predstavljaju tehničke smjernice i metodologiju koja će omogućiti da nacionalna regulativa bude usklađena sa zakonodavstvom Evropske unije, a istovremeno doprinositi boljoj zaštiti životne sredine i zdravlja ljudi u Crnoj Gori, smanjenju emisije buke i unaprjeđenju kvaliteta života građana. 

Takođe, neophodno je izraditi i Obrazloženje i RIA obrazac. 

Navedene predloge propisa treba izraditi u skladu sa osnovama datim u zakonodavstvu Evropske unije, međunarodnim standardima i odgovarajućim smjernicama evropske Agencije za zaštitu životne sredine u oblasti buke u životnoj sredini.

Predloge propisa treba izraditi na crnogorskom jeziku, vodeći računa o terminologiji usvojenoj u prethodnoj regulativi.
III  METODOLOGIJA RADA
Metodologija rada koja će se primjeniti za izradu predloga propisa iz oblasti zaštite od buke u životnoj sredini obuhvata i analizu usaglašenosti postojeće pravnog okvira u ovoj oblasti sa gore pomenutom pravnom tekovinom EU i međunarodnim standardima. 
Predlozi propisa treba da budu urađeni tako da ih Naručilac radova može koristiti dalje za finalizaciju propisa i davanje obrazloženja izrade samih propisa. 
Predlozi propisa treba da budu izrađeni u skladu sa pravno-tehničkim pravilima u Crnoj Gori.
IV  PODRUČJE OBUHVATA PROJEKTA

Područje obuhvata projekta je Crna Gora, a mjesto izvršenja zadatka je Crna Gora. Projekat obuhvata izradu Predloga zakona o zaštiti od buke u životnoj sredini i podzakonskih akata kojima je obuhvaćeno sljedeće:

· Osnovne odredbe i definicije korišćenih pojmova;
· Subjekti zaštite životne sredine od buke i njihove nadležnosti;
· Mjere i uslovi zaštite od buke u životnoj sredini;
· Stručni poslovi zaštite od buke u životnoj sredini i ovlašćivanje;

· Izvještavanje prema Evropskoj komisiji;

· Indikatori buke i način njihovog utvrđivanja, granične vrijednosti indikatora buke;

· Akustičko zoniranje;

· Metode ocjenjivanja štetnih efekata buke;

· Metode izračunavanja i mjerenja buke u životnoj sredini;

· Izrada strateških karata buke i akcionih planova za zaštitu od buke; 

· Nadzor i kaznene odredbe.

Obuhvat projekta sadrži:

1. Izradu hodograma rada, odnosno okvirni koncept;
2. Izradu nacrta za svaki planirani akt;
3. Elektronska razmjena pripremljenih nacrta sa Naručiocem posla u cilju potencijalnog usmjeravanja;
4. Online ili po mogućnosti fizički sastanci sa Naručiocem posla u cilju diskusija pojedinih odredbi pravnih propisa;
5. Integrisanje komentara sa sprovedene javne rasprave u predloge svih propisa i izrada predloga propisa;
6. Dostavljanje predloga propisa;
7. Dostavljanje Izvještaja o realizaciji predmetne usluge.

